Verkföll Bandalags háskólamanna , BHM hófust í gær , þriðjudaginn 7. apríl . Guðjón S Brjánsson forstjóri Heilbrigðisstofnunar Vesturlands ( HVE ) segir verkföllin hafa víðtæk áhrif á starfsemi HVE . „ Í þessari viku eru geislafræðingar komnir í ótímabundið allsherjarverkfall og lífeindafræðingar eru hluta dags í ótímabundnu verkfalli . Ljósmæður , iðjuþjálfar og sjúkraþjálfarar fara í samstöðuverkfall á fimmtudaginn 9. apríl og hefur það áhrif hér innanhúss . Alls eru átta starfsmenn okkar í allsherjarverkfalli og 22 munu taka þátt í samstöðuverkfallinu á fimmtudaginn , “ segir Guðjón .